2008 metų JAV prezidento rinkimai
2008 metų JAV prezidento rinkimai – 56-ieji šios šalies visuotiniai JAV prezidento rinkimai, kurie įvyko 2008 metų lapkričio 4 dieną. Dvi prezidento kadencijas baigiančio eiti JAV prezidento Džordžo V. Bušo politika ir veiksmai bei amerikiečių permainų troškimas buvo pagrindiniai klausimai, kelti rinkiminės kampanijos metu. Prezidento rinkiminės kampanijos metu didžiųjų partijų kandidatai žadėjo permainas ir reformas JAV politikoje. Likus keliems mėnesiams iki rinkimų, dėl prasidėjusios finansinės krizės pagrindinėmis kampanijos temomis tapo vidaus politika ir ekonomika. Rinkimuose demokratų partijos kandidatas, jaunesnysis JAV senatorius iš Ilinojaus Barakas Obama sutriuškino respublikonų partijos kandidatą Džoną Makeiną. Nuo praėjusių 2004 metų JAV prezidento rinkimų 9 valstijos pakeitė savo partinę orientaciją ir balsavo už kitos partijos kandidatą. Kiekviena iš devynių valstijų praeituose rinkimuose palaikė respublikonų partijos kandidatą, o šiuose rinkimuose šių valstijų palaikymas leido Obamai pasiekti žymią pergalę JAV rinkikų kolegijos balsavime. 2008 metų gruodžio 15 dieną išrinktieji kolegijos nariai iš kiekvienos iš 50-ies JAV valstijų ir Kolumbijos apygardos balsavo už JAV prezidentą ir viceprezidentą. 2010 metų sausio 8 dieną prieš bendrą JAV Kongreso sesiją tie balsai buvo suskaičiuoti. B. Obama surinko 365 rinkikų kolegijos narių balsus, o Dž. Makeinas - 173 balsus. Šie rinkimai išsiskiria keliais unikaliais aspektais. Šiuose rinkimuose į JAV prezidento postą pirmą kartą buvo išrinktas afroamerikietis, o į viceprezidentus buvo išrinktas pirmasis Romos katalikybę išpažįstantis žmogus (JAV senatorius iš Delavero Džo Baidenas). Rinkimuose taip pat pirmą kartą susigrūmė du pareigas einantys JAV senatoriai. 2008 metų rinkimai buvo pirmieji per 56-erius metus, kai nei pareigas einantis prezidentas, nei viceprezidentas nesiekė išrinkimo į jokį postą. Bušui kandidatuoti trečiajai kadencijai neleido apribojimai, numatyti 22-ojoje JAV Konstitucijos pataisoje. Dikas Čeinis nepanoro kandidatuoti į prezidentus. Tai taip buvo pirmieji rinkimai, kuriuose respublikonų partija iškėlė moters kandidatūrą į JAV viceprezidento postą (tuometinė Aliaskos gubernatorė Sara Peilin). Be to, rinkimuose pirmą kartą abi partijos iškėlė kandidatus, kurie gimė už kontinentinės Jungtinių Amerikos Valstijų dalies: Makeinas gimė Panamos kanalo zonoje, kai ši buvo kontroliuojama Jungtinių Valstijų, Obama gimė Havajuose. Rinkėjų aktyvumas 2008 metų rinkimuose buvo aukščiausias per mažiausiai 40 metų.